На основу члана 108. и члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017, 27/2018-др.закон, 10/2019, 6/2020 и 129/21 - даље: **Закон** ) и Упутства Министра просвете, науке и технолошког развоја ("Сл. гласник РС", бр. 67/2022) Школски одбор Основне школе „Иван Горан Ковачић“ Суботица је на седници одржаној дана 22.11.2022. године донео

**ПРАВИЛНИК О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА ЗА ВРЕМЕ БОРАВКА У ШКОЛИ И СВИХ АКТИВНОСТИ КОЈЕ ОРГАНИЗУЈЕ**

**ОСНОВНА ШКОЛА „ИВАН ГОРАН КОВАЧИЋ“ СУБОТИЦА**

**I Уводне одредбе**

**Члан 1**

Заштита и безбедност ученика обезбеђују се у складу са Упутством за израду акта којим установе образовања и васпитања прописују мере, начин и поступак заштите и безбедности деце и ученика ("Сл. гласник РС", бр. 67/2022) и овим правилником.

Правилником о мерама, начину и поступку заштите и безбедности ученика прописују се мере, начин и поступак заштите и безбедности ученика Основне школе „Иван Горан Ковачић“ Суботица у Суботици (даље: **Школа**) за време боравка у Школи и за време извођења свих активности које организује Школа, начин њиховог спровођења и одговорност запослених и ученика за неизвршавање одредаба овог правилника.

**Члан 2**

Средства за спровођење мера из члана 1. овог правилника обезбеђују се у буџету јединице локалне самоуправе у складу са чланом 189. став 1. тачка 8) Закона.

**Члан 3**

Овим правилником, обезбеђује се ученицима право на заштиту и безбедност:

- у школској згради и школском дворишту;

- на путу између куће и Школе;

- ван школске зграде и школског дворишта - за време остваривања образовно-васпитног рада или других наставних и ваннаставних активности које организује Школа.

**Члан 4**

Одељењски старешина и предметни наставници у обавези су да у свакодневном контакту са ученицима, а нарочито на часовима одељењске заједнице и одељењског старешине, ученике упознају са опасностима са којима се могу суочити за време боравка у школи и извођења других активности које организује Школа, као и са начином понашања којим се те опасности могу избећи или отклонити.

**Члан 5**

Одредбе овог правилника дужни су да поштују сви запослени у Школи, ученици, родитељи, односно други законски заступници (даље: **родитељи**) и трећа лица када се налазе у школској згради, школском дворишту или на другом месту на којем се остварује образовно-васпитни рад или друга активност у организацији Школе.

**Члан 6**

Неспровођење и непридржавање мера, начина и поступка заштите и безбедности од стране запослених, прописаних овим правилником, сматра се тежом повредом радних обавеза, за коју се води дисциплински поступак, у складу са Законом. Дисциплинска одговорност запослених не искључује кривичну и материјалну одговорност.

Свесно непридржавање правила и мера безбедности од стране ученика, прописаних овим правилником, сматра се тежом повредом обавеза ученика, за коју се води васпитно-дисциплински поступак, у складу са Законом.

**Члан 7**

Запослени, родитељи и ученици обавезни су да директору, дежурном наставнику или другом овлашћеном лицу пријаве сваку појаву за коју посумњају да би могла да угрози безбедност ученика.

**Члан 8**

Обавеза директора је да повремено, без претходне најаве, а најмање једанпут месечно, проверава да ли се спроводе мере за остваривање заштите и безбедности ученика.

**Члан 9**

Школа сарађује са државним органима, органима Града Суботице и другим субјектима и надлежним институцијама са којима је таква сарадња потребна у поступку обезбеђивања и спровођења мера утврђених овим правилником.

**Члан 10**

На материју коју уређује овај правилник сходно се примењују одредбе других општих аката Школе - Правилника о безбедности и здрављу на раду, Правила о заштити од пожара, Правила понашања у Школи ( даље: **Правила понашања**) и других аката, чија је примена од значаја за остваривање заштите и безбедности ученика.

**II Заштита и безбедност у школској згради и школском дворишту**

**Члан 11**

За време трајања наставе и других активности, главна улазна врата Школе су закључана и откључававају се на позив, односно на звоно.

За откључавање и закључавање капије на школском дворишту и улазних врата за ученике овлашћен је домар, а у његовом одсуству друго лице по овлашћењу директора.

Домар откључава капију на школском дворишту, улаз за ученике, проверава стање школских просторија и о томе обавештава директора, а у случају потребе предузима неопходне мере.

Начин и време поступања при откључавању и закључавању и употребе алармног система одређује директор.

**Члан 12**

Понашање ученика пре, за време и после одржавања наставе и других активности у школи, улаз и излаз из школе, дежурства, односи са другим ученицима и запосленим и друга права, обавезе и одговорности ученика које се односе на њихово понашање, уређени су Правилима понашања.

Обавезе дежурних наставника и свих запослених, као и родитеља за време боравка у школи и пријем и кретање лица која долазе у школу, забрана пушења, уношења експлозивних материја и других опасних предмета, уређени су Правилима понашања.

**Дежурство у Школи**

**Члан 13**

Дежурство у Школи почиње у 07.15 часова, а завршава се након завршетка последњег часа, у 19.45 часова.

**Дежурство наставника**

**Члан 14**

У Школи сваког дана има по 4 дежурна наставника у обе смене.

По један дежурни наставник дежура:

1. у приземљу објекта;
2. на првом спрату објекта;
3. у школској кантини и
4. у школском дворишту.

Дежурни наставник у време дежурства обилази део за који је одређен.

**Члан 15**

Директор Школе је одговоран за израду распореда дежурстава и контролу његовог извршавања.

Распоред дежурстава наставника истакнут је у зборници Школе код распореда часова.

**Члан 16**

Поред дежурних наставника, сваки наставник који примети нарушавање безбедности у Школи (нарочито за време малих и великих одмора или за време наставе) дужан је да реагује и заустави или спречи евентуалне конфликте.

Дежурни наставници брину о општој безбедности у Школи, решавају евентуалне конфликте међу ученицима, односно одмах обавештавају надлежне о насталој ситуацији. Све напомене уписују у књигу дежурства и о томе обавештавају управу Школе.

**Дежурство помоћно-техничког особља**

**Члан 17**

Помоћно-техничко особље, по потреби, помаже у раду дежурним наставницима.

Пријем посетилаца и кретање лица у Школи регулисано је Правилима понашања.

**Члан 18**

Извршиоци на пословима одржавања хигијене-чистачице за време малих и великих одмора, дежурају по потреби на ходницима зграде Школе и о свакој примедби или ситуацији која ремети бебедност ученика обавештавају дежурног наставника или директора Школе.

Заштита од болести и повреда

**Члан 19**

Ради остваривања заштите и безбедности ученика од болести и ширења заразе, Школа:

1) стара се о уредности и чистоћи школских просторија и школског дворишта, у складу са санитарно-хигијенским прописима и мерама;

2) организује обављање прописаних периодичних систематских лекарских прегледа запослених и ученика;

3) поступа по мерама надлежних органа наложеним у складу са прописима у области здравства;

4) у случају промена код ученика које се односе на његово здравствено стање обавештава родитеља, предузима хитне мере уколико су неопходне и сарађује са надлежним здравственим институцијама.

Комплет за прву помоћ налази се ходнику у приземљу објекта школе и у фискултурној сали. Лица оспособљена за пружање прве помоћи ( по једно лице у првој и другој смени) редовно проверавају садржај комплета и његову исправност.

Бројеви телефона хитне помоћи, најближе амбуланте, ватрогасне службе, хитних интервенција, обавештавања и узбуњивања и центра за цоцијални рад истакнути су на видном месту поред ормара са комплетом за прву помоћ и на огласној табли.

У школи је забрањено држати биљке које изазивају алергије или отровне биљке.

У школи се употребљавају спрејеви, токсичних лепкова и слични материјали само изузетно, у случају потребе за истим, и то када ученици нису у згради.

У школи се редовно отварају прозори ради ветрења просторија, а најмање три пута дневно: ујутру пре наставе, након завршетка прве смене и након завршетка друге смене. Уколико временски услови дозвољавају, прозори се отварају и на великом и на малим одморима.

Хемикалије и сви алати чувају се у просторијама посебно одређеним за ту намену, којима ученици ни запослени изузев помоћно- техничког особља немају приступ.

У фискултурној сали наставници физичког васпитања дужни су да посебну пажњу посвете безбедности ученика у раду на справама и свим осталим активностима.

У школи се у циљу заштите безбедности ученика одржава дисциплина: у згради и дворишту, у учионици и другим радним просторијама, у складу са Правилима понашања и Правилником о правима, обавезама и одговорности ученика.

**Члан 20**

Ради остваривања заштите и безбедности ученика од повреда, Школа:

1) обезбеђује набавку и коришћење школског намештаја, наставних и других средстава који су безбедни за употребу и одговарају психофизичким својствима ученика;

2) примењује стандарде и нормативе који се односе на школски простор, број ученика у одељењу и друге услове за обављање делатности;

3) обезбеђује стални надзор наставника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде;

**Члан 21**

Обавеза родитеља је да ученика, чије је здравствено стање такво да може да представља опасност за друге ученике и запослене, одведу на одговарајући здравствени преглед и не шаљу га на наставу и друге активности које организује Школа, док не добије одговарајућу потврду лекара о здравственој способности.

**Члан 22**

Одељењске старешине на почетку сваке школске године упознају родитеље са обавезом осигурања ученика од последица несрећног случаја (незгоде) које се евентуално могу десити и са условима под којима се врши осигурање.

Школа је посредник између родитеља и осигуравајуће организације. Уплатом премије осигурања ученицима се омогућава заштита од ризика у свакодневном животу у Школи, код куће, на путу, екскурзији, летовању итд.

Поступак избора осигуравача врши се у складу са прописима који се уређује поступак набавке.

Заштита од пожара, поплаве, електричне струје, удара грома и других опасних појава

**Члан 23**

Ради остваривања заштите од пожара, запослени и ученици су дужни да спроводе мере прописане Законом о заштити од пожара, плановима заштите од пожара, одлукама надлежног органа јединице локалне самоуправе, школског одбора и других органа и општим актом Школе којим се уређују начин, поступак и мере у области противпожарне заштите.

**Члан 24**

Ради остваривања заштите и безбедности од поплаве и изливања фекалија, домар/мајстор одржавања ( даље: **домар** ) свакодневно проверава исправност водоводних и канализационих инсталација и предузима потребне мере у случају уочених промена које могу угрозити безбедност ученика и запослених у Школи.

Сви запослени и ученици обавезни су да без одлагања обавесте домара, директора или помоћника директора о уоченим променама на водоводним и канализационим инсталацијама, које могу угрозити безбедност ученика и запослених у Школи.

**Члан 25**

Ради остваривања заштите и безбедности од електричне струје, домар свакодневно проверава исправност електричних инсталација и предузима потребне мере у случају уочених промена које могу угрозити безбедност ученика и запослених у Школи.

Сви запослени и ученици обавезни су да без одлагања обавесте домара, директора о уоченим променама на електричним инсталацијама, које могу угрозити безбедност.

**Члан 26**

Уређаји, други предмети и материје који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и здравље ученика.

**Члан 27**

Заштита и безбедност од других опасних ствари и појава остварује се сходном применом чл. 24. до 27. овог правилника.

**Заштита и безбедност на путу између куће и Школе**

**Члан 28**

Директор Школе је обавезан да сарађује са органима надлежним за безбедност саобраћаја и прати стање саобраћајне сигнализације на прилазима Школи.

Сваки запослени обавезан је да о уоченим недостацима на саобраћајној сигнализацији обавести директора или помоћника директора, који ће ради решавања проблема ступити у контакт с надлежним органима.

**Члан 29**

Заштита ученика у саобраћају обезбеђује се организовањем предавања саобраћајних стручњака, приказивањем филмова о саобраћају, симулацијом саобраћајне незгоде, разговором на часовима одељењске заједнице и родитељским састанцима и другим активностима.

**IV Заштита и безбедност ван зграде школе и школског дворишта, за време остваривања образовно-васпитног рада и других активности које организује школа**

**Члан 30**

На остваривање заштите и безбедности ученика за време боравка на екскурзији, настави у природи, стручној посети као и за време извођења неке друге активности ван зграде Школе и школског дворишта, примењују се основне одредбе Правилника о организацији и остваривању наставе у природи и екскурзије у основној школи.

Заштита и безбедност ученика за време извођења екскурзија

**Члан 31**

Екскурзија и настава у природи, као облици образовно-васпитног рада, изводе се у складу са школским програмом, који је донет на основу одговарајућег важећег плана и програма наставе и учења, годишњим планом рада школе и програмом за организовање екскурзије и наставе у природи.

Екскурзија се може изводити након добијене сагласности савета родитеља Школе на програм путовања.

**Члан 32**

Приликом избора понуђача за извођење екскурзије и наставе у природи, Школа ће посебну пажњу посветити његовој оспособљености за остваривање заштите и безбедности ученика за време активности која се организује.

**V Завршне одредбе**

**Члан 33**

Даном ступања на снагу овог правилника престаје да важи Правилник о мерама, начину и поступку заштите и безбедности ученика за време боравка у школи и свих активности које организује школа дел. бр. 01-80 од 22.03.2018. године.

**Члан 34**

Правилник ступа на снагу осмог дана од дана објављивања на огласној табли Школе.

ОШ „ИВАН ГОРАН КОВАЧИЋ“

Дел.бр. 01- 390

Дана, 22.11.2022. године

С У Б О Т И Ц А

Председник Школског одбора

Овај Правилник објављен је на огласној табли Школе дана 23.11.2022. године.